ภาพรวมของการระบาดของโรคโควิด-19 ระลอกใหม่ ถือว่าสามารถควบคุมสถานการณ์ได้ดี ย้ำต้องเฝ้าระวังการติดเชื้อจากชายแดนอย่างใกล้ชิด
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ภาพรวมของการระบาดของโรคโควิด-19 ระลอกใหม่จังหวัดต่างๆ ถือว่าสามารถควบคุมสถานการณ์ได้ดี โดยขณะนี้มีรายงานผู้ป่วยอยู่ใน 3 จังหวัดคือ จังหวัดสมุทรสาคร จังหวัดตากและกรุงเทพมหานคร ซึ่งในส่วนของสมุทรสาครยังพบผู้ป่วยอย่างต่อเนื่องภายหลังมีการปรับมาตรการเชิงรุกที่เรียกว่า มาตรการ บับเบิ้ลแอนด์ซีล โดยให้แรงงานสัญชาติเมียนมาทำงานอยู่ที่โรงงานกลับบ้านไม่ให้ไปปะปนกับบุคคลทั่วไป หากเจ็บป่วยจะมีระบบนำตัวไปรักษา ซึ่งเป็นมาตรการเดียวกับที่ใช้ดำเนินการที่ตลาดกลางกุ้ง ซึ่งประสบความสำเร็จในการควบคุมโรคและคาดว่าจะสามารถกลับมาเปิดได้อีกครั้งในเร็วๆ นี้ ส่วนกรณีจังหวัดตาก ที่ยังพบการติดเชื้อในชุมชน ซึ่งมาจากการที่ชาวไทยกับเมียมมาอยู่ ฉะนั้นหลังจากนี้จะมีการคัดกรองในเชิงลึกมากขึ้นและยกระดับในการควบคุมพื้นที่มากขึ้น ขณะที่ในส่วนของกรุงเทพมหานคร ยังพบแรงงานชาวต่างด้าวที่มาทำงานบ้านติดเชื้อแต่ไม่มีอาการจนนำไปสู่การแพร่เชื้อไปสู่ชาวไทยได้ จึงต้องกำชับให้แรงงานเหล่านี้ใส่หน้ากากอนามัยทุกครั้งที่พบปะกับเพื่อนแรงงานต่างด้าวด้วยกันและต้องระมัดระวังการรับประทานอาหารเป็นกลุ่มใหญ่ด้วยอธิบดีกรมควบคุมโรค กล่าวอีกว่า นอกจากนี้ยังต้องเฝ้าระวังการติดเชื้อโดยเฉพาะตามชายแดนที่ติดกับประเทศเพื่อนบ้าน เช่น ประเทศมาเลเซีย ที่มียอดผู้ติดเชื้อโควิด-19 วันละกว่า 2,000 คน ซึ่งทางประเทศมาเลเซียมีมาตรการที่จะส่งนักโทษชาวต่างชาติกลับมายังประเทศต้นทาง ซึ่งส่วนหนึ่งเป็นคนไทย โดยขณะนี้ประเทศไทยได้รับนักโทษจากประเทศมาเลเซียกลับมาประเทศไทยแล้วกว่า 66 คน โดยนักโทษเหล่านี้ได้มากักกันโรคตามมาตรการด้านสาธารณสุขของไทยปรากฎว่ามีนักโทษที่ติดเชื้อโควิด-19 จำนวน 19 คน รวมไปถึงการค้าขายในบริเวณชายแดนก็จะไม่อนุญาตให้รถเหล่านั้นเข้ามายังบริเวณพื้นที่ในเมืองเพื่อไม่ให้คนไทยและคนต่างชาติปะปนกัน อย่างไรก็ตาม ยืนยันว่า ประเทศไทยมีมาตรการควบคุมโรคในทุกกรณีหากไม่มีการหลบหนี้เข้าเมืองจะไม่พบปัญหาอย่างแน่นอน